Proposta għal regolament tal-Kunsill dwar standards għat-tqegħid fis-suq tal-bajd /* KUMM/2006/0089 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 28.02.2006 KUMM(2006) 89 finali Proposta għal REGOLAMENT TAL-KUNSILL dwar standards għat-tqegħid fis-suq tal-bajd (preżentata mill-Kummissjoni) MEMORANDUM TA' SPJEGAZZJONI Ir-Regolament tal-Kunsill (KEE) Nru 1907/90 dwar ċerti standards għat-tqegħid fis-suq tal-bajd tistabbilixxi diversi regoli għat-tqegħid fis-suq tal-bajd, inkluż numru konsiderevoli ta' regoli tekniċi ħafna. Mill-adozzjoni tiegħu fl-1990, ir-Regolament ġie emendat sitt darbiet. Saru numru ta’ emendi, jew biex jiġu introdotti rekwiżiti ġodda, bħal fil-każ tal-ħtieġa li n-numru li jiddistingwi lill-produttur jiġi mmarkat fuq il-bajd, jew biex ċerti standards tekniċi jiġu adattati għall-bżonnijiet il-ġodda tas-suq. Dan it-tibdil wassal biex ir-Regolament sar diffiċli biex jinqara. Is-simplifikazzjoni tal-leġiżlazzjoni tal-Komunità hija ċentrali għall-politika agrikola u għat-tfassil tal-liġijiet. Dan kien enfasizzat permezz tal-Komunikazzjoni reċenti tal-Kummissjoni dwar Is-Simplifikazzjoni u Regolamentazzjoni Mtejba għall-Politika Agrikola Komuni [KUMM(2005) 509 finali tad-19.10.2005]. F’dan il-kuntest għandhom jitqiesu t-tibdil tar-Regolament tal-Kunsill (KE) Nru 1907/90 b’dispożizzjonijiet issimplifikati u magħmula iktar effiċjenti, u t-trasferiment ta’ elementi tekniċi lir-regolamentazzjoni ta’ implimentazzjoni tal-Komunità. Proposta għal REGOLAMENT TAL-KUNSILL dwar standards għat-tqegħid fis-suq tal-bajd IL-KUNSILL TA' L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, Wara li kkunsidra r-Regolament tal-Kunsill (KEE) Nru 2771/75 tad-29 ta' Ottubru 1975 dwar l-organizzazzjoni komuni tas-suq tal-bajd[1], u b'mod partikolari l-Artikolu 2(2) tiegħu, Wara li kkunsidra l-proposta tal-Kummissjoni,[2] Billi: 1. L-istandards għat-tqegħid fis-suq tal-bajd jistgħu jikkontribwixxu għat-titjib fil-kwalità tal-bajd u, bħala konsegwenza, jiffaċilitaw il-bejgħ tiegħu. Għalhekk, huwa fl-interess tal-produtturi, tal-kummerċjanti u tal-konsumaturi li jiġu applikati l-istandards għat-tqegħid fis-suq fir-rigward tal-bajd. 2. L-esperjenza miksuba mill-applikazzjoni tar-Regolament tal-Kunsill (KEE) Nru 1907/90 tas-26 ta’ Ġunju 1990 dwar ċerti standards fit-tqegħid fis-suq tal-bajd[3] uriet l-ħtieġa għal iktar emendi u simplifikazzjoni. Għalhekk, ir-Regolament (KEE) Nru 1907/90 għandu jiġi rrevokat u mibdul b'Regolament ġdid. 3. L-istandards għandhom, fil-prinċipju, ikunu applikabbli għall-bajd kollu tat-tiġieġ ta’ l-ispeċi Gallus gallus li jitqiegħed fis-suq fil-Komunità. Minkejja dan, jidher li tajjeb li ċerti forom ta’ bejgħ dirett mill-produttur lill-konsumatur finali li jkunu jikkonsistu minn kwantitajiet żgħar, jiġu eżentati mill-applikazzjoni ta' dawk l-istandards. 4. Għandha ssir distinzjoni ċara bejn bajd adattat għall-konsum dirett mill-bniedem u bajd li mhux adattat għall-konsum dirett mill-bniedem, b’mod partikolari bajd miksur jew bajd f’inkubaturi, li jintuża fl-industrija ta’ l-ikel u dik mhux ta’ l-ikel. Għalhekk għandha ssir distinzjoni bejn żewġ klassijiet ta’ kwalità fil-bajd, Klassi A u Klassi B. 5. Il-konsumatur għandu jkun kapaċi jiddistingwi bejn bajd ta’ kwalità differenti u ta’ gradi ta’ piż differenti u għandu jkun kapaċi jidentifika l-metodu ta’ biedja użat skond id-Direttiva tal-Kummissjoni 2002/4/KE tat-30 ta’ Jannar 2002 fuq ir-reġistrazzjoni tan-negozji stabbiliti tat-trobbija tat-tiġieġ li jbidu, koperti mid-Direttiva tal-Kunsill 1999/74/KE[4]. Dan ir-rekwiżit għandu jintlaħaq permezz ta’ l-immarkar tal-bajd u l-bollatura tal-pakketti. 6. Il-bajd għandu jiġi mmarkat b’numru li jiddistingwi lill-produttur kif previst fid-Direttiva 2002/4/KE sabiex ikun jista’ jiġi ttraċċat bajd li tqiegħed fis-suq għall-konsum mill-bniedem. 7. Sabiex jiġu evitati prattiċi qarrieqa, il-bajd ta’ Klassi A għandu jiġi mmarkat kemm jista’ jkun malajr minn wara li jkun nbad. 8. Iċ-ċentri ta’ l-imballaġġ li ġew approvati skond ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixxi ċerti regoli speċifiċi ta’ iġjene għall-ikel li joriġina mill-annimali[5] għandhom jikklassifikaw il-bajd skond il-kwalità u l-piż. 9. Sabiex ikun żgurat li ċ-ċentri ta’ l-imballaġġ għandhom it-tagħmir adegwat biex jikklassifikaw il-bajd u jippakkjaw il-bajd tal-Klassi A, għandhom jiġu awtorizzati minn l-awtoritajiet kompetenti u jingħataw kodiċi taċ-ċentru ta’ l-imballaġġ biex il-bajd mqiegħed fis-suq jiġi ttraċċat faċilment. 10. Huwa essenzjali, fl-interess kemm tal-produttur u kemm tal-konsumatur, illi l-bajd impurtat minn pajjiżi terzi jikkonforma ma' l-istandards Komunitarji. Madankollu, dispożizzjonijiet speċjali fis-seħħ f’ċerti pajjiżi terzi jistgħu jiġġustifikaw derogi minn dawk l-istandards jekk l-ekwivalenza tal-leġiżlazzjoni tiġi ggarantita. 11. L-Istati Membri għandhom jinnominaw l-aġenzija jew l-aġenziji responsabbli mis-sorveljanza ta’ dan ir-Regolament. Il-proċedura għal tali sorveljanza għandha tkun uniformi. 12. L-Istat Membru għandu jistabbilixxi regoli dwar penali li għandhom japplikaw għal ksur tad-dispożizzjonijiet ta’ dan ir-Regolament. 13. Il-miżuri meħtieġa għall-implimentazzjoni ta' dan ir-Regolament għandhom jiġu adottati skond id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat ta' l-implimentazzjoni konferiti fuq il-Kummissjoni[6], ADOTTA DAN IR-REGOLAMENT: Artikolu 1 – Suġġett u ambitu 1. Dan ir-Regolament jistabbilixxi l-kundizzjonijiet għat-tqegħid fis-suq fi ħdan il-Komunità ta’ bajd prodott fil-Komunità jew impurtat minn pajjiżi terzi. Dawn il-kundizzjonijiet għat-tqegħid fis-suq għandhom japplikaw ukoll għall-bajd maħsub għall-esportazzjoni barra l-Komunità. 2. Dan ir-Regolament m’għandux japplika għall-bajd mibjugħ direttament lill-konsumatur finali mill-produttur: a) fuq ir-razzett jew l-azjenda agrikola tiegħu stess, b) fis-suq pubbliku lokali fir-reġjun ta’ produzzjoni ta’ l-Istat Membru kkonċernat bl-eċċezzjoni tas-swieq ta’ l-irkant, jew c) permezz ta’ bejgħ bieb bieb. Artikolu 2 – Definizzjonijiet Għall-għanijiet ta' dan ir-Regolament għandhom japplikaw dawn id-definizzjonijiet: 1) "bajd" ifisser bajd fil-qoxra tat-tiġieġ ta’ l-ispeċi Gallus gallus , f’kundizzjoni tajba għall-konsum dirett mill-bniedem jew għall-użu fl-industriji ta' l-ikel, għajr għall-bajd miksur, bajd ta’ l-inkubatur u bajd imsajjar; 2) “bajd miksur” ifisser bajd li juri qsim kemm fil-qoxra u kemm fil-membrani, li jirriżulta fil-kxif tal-kontenut tagħhom; 3) “bajd ta’ l-inkubatur” ifisser il-bajd mill-ħin li jiddaħħal fl-inkubatur; 4) “tqegħid fis-suq” ifisser iż-żamma jew il-wiri għal bejgħ, l-offerta għall-bejgħ, il-bejgħ, il-konsenja u kull għamla oħra ta’ tqegħid fis-suq; 5) “lok tal-produzzjoni” jfisser stabbiliment li jżomm tiġieġ li jbidu, approvat skond id-Direttiva 2002/4/KE; 6) “ċentru ta’ l-imballaġġ” ifisser stabbiliment approvat skond ir-Regolament (KE) Nru 853/2004, fejn il-bajd jintgħażel skond il-grad ta’ kwalità u ta’ piż; 7) “il-konsumatur finali” jfisser il-konsumatur ta' l-aħħar ta’ prodott ta’ l-ikel li mhux se juża l-ikel bħala parti minn kwalunkwe operazzjoni jew attività relatata man-negozju ta’ l-ikel. Artikolu 3 – Klassijiet ta’ kwalità u ta’ piż 1. Il-bajd għandu jiġi kklassifikat skond il-kwalità kif ġej: - klassi A jew “frisk”, - klassi B jew “tat-tieni kwalità”. 2. Il-bajd tal-klassi A għandu jiġi kklassifikat skond il-piż. 3. Il-bajd tal-Klassi B għandu jiġi kkonsenjat biss lill-industrija ta' l-ikel u dik mhux ta' l-ikel. Artikolu 4 – L-immarkar tal-bajd 1. Il-bajd tal-Klassi A għandu jiġi mmarkat b'numru li jiddistingwi l-lok tal-produzzjoni kif previst fil-punt 2 ta' l-Anness tad-Direttiva 2002/4/KE sabiex, inter alia , ikun jista' jingħaraf il-metodu tal-biedja. 2. Il-bajd għandu jiġi mmarkat skond il-paragrafu 1 fil-lok ta’ produzzjoni jew fl-ewwel ċentru ta’ l-imballaġġ fejn saret il-konsenja tal-bajd. 3. B’deroga mill-Artikolu 1(2), il-bajd mibjugħ mill-produttur lill-konsumatur finali f’suq pubbliku lokali fir-reġjun ta’ produzzjoni ta’ l-Istat Membru kkonċernat għandu jkun immarkat skond il-paragrafu 1 ta’ dan l-Artikolu. Madankollu, l-Istati Membri jistgħu jeżentaw minn dan ir-rekwiżit produtturi li n-numru ta’ tiġieġ li jbidu li jżommu ma jaqbiżx il-50, basta jkun indikat l-isem u l-indirizz ta’ l-istabbiliment fil-post tal-bejgħ. Artikolu 5 – Iċ-ċentri ta’ l-imballaġġ 1. Il-bajd għandu jiġi kklassifikat skond il-kwalità u l-piż f’ċentri ta’ l-imballaġġ. 2. L-awtorità kompetenti għandha tawtorizza ċentri ta’ l-imballaġġ biex jikklassifikaw il-bajd u għandha talloka kodiċi taċ-ċentru ta’ l-imballaġġ għal kull stabbiliment jew produttur li l-impjant u t-tagħmir tekniku tiegħu huwa addattat biex jikklassifika l-bajd skond il-kwalità u l-piż. Tali awtorizzazzjoni tista’ tiġi rtirata kull meta l-kundizzjonijiet meħtieġa stipolati fir-regoli ta’ implimentazzjoni adottati skond l-Artikolu 11 ma jkunux qed jiġu sodisfatti. Artikolu 6 – L-importazzjoni tal-bajd 1. Il-Kummissjoni għandha tevalwa l-istandards għat-tqegħid fis-suq tal-bajd li japplikaw f’pajjiżi terzi li jesportaw fuq it-talba tal-pajjiż ikkonċernat. Din il-valutazzjoni għandha testendi għar-regoli dwar l-immarkar u t-tikkettjar, il-metodi tal-biedja u l-kontrolli, kif ukoll l-implimentazzjoni. Jekk issib li r-regoli applikati joffru garanziji suffiċjenti fir-rigward ta’ l-ekwivalenza mal-leġiżlazzjoni Komunitarja, il-bajd impurtat mill-pajjiżi kkonċernati għandhom ikunu mmarkati b’numru li jiddistingwi ekwivalenti għal dak imsemmi fl-Artikolu 4(1). 2. Fejn meħtieġ, il-Kummissjoni għandha tmexxi negozjati ma’ pajjiżi terzi bil-għan li jinstabu modi adegwati kif jiġu offruti garanziji kif imsemmi fil-paragrafu 1 u tikkonkludi ftehimiet dwar tali garanziji. 3. Jekk ma jiġux ipprovduti garanziji biżżejjed għall-ekwivalenza tar-regoli, il-bajd impurtat mill-pajjiż terz ikkonċernat għandu jġorr kodiċi li tippermetti l-identifikazzjoni tal-pajjiż ta' l-oriġini u l-indikazzjoni li l-metodu ta’ biedja “mhux speċifikat”. Artikolu 7 – Kontrolli 1. L-Istati Membri għandhom jinnominaw aġenziji biex jiċċekkjaw il-konformità ma’ dan ir-Regolament. 2. L-aġenziji msemmija fil-paragrafu 1 għandhom jiċċekkjaw il-prodotti koperti minn dan ir-Regolament fil-proċessi kollha tat-tqegħid fis-suq, inklużi waqt li qed jitgħabbew u jinħattu u matul it-trasport. Minbarra l-kampjuni miġbura każwalment, għandhom isiru spezzjonijiet fuq il-bażi ta' l-analiżi tar-riskju billi jitqiesu t-tip u l-ammont ta’ materjal ipproċessat ta' l-istabbiliment ikkonċernat, kif ukoll ir-reġistri passati ta' l-operatur rigward il-konformità ma' l-istandards għat-tqegħid fis-suq tal-bajd. 3. Għall-bajd tal-Klassi A impurtati minn pajjiżi terzi, l-ispezzjonijiet previsti fil-paragrafu 2 għandhom isiru meta dan jgħaddi mid-dwana jew qabel jinħareġ għaċ-ċirkolazzjoni libera. Il-bajd tal-Klassi B impurtat minn pajjiżi terzi għandu jinħareġ għaċ-ċirkolazzjoni libera biss ladarba d-destinazzjoni finali tiegħu lejn industrija ta’ l-ipproċessar tkun ġiet iċċekkjata meta dan jgħaddi mid-dwana. Artikolu 8 – Penali L-Istati Membri għandhom jistabbilixxu regoli dwar il-penali applikabbli għall-ksur tad-dispożizzjonijiet ta' dan ir-Regolament u għandhom jieħdu l-miżuri kollha meħtieġa sabiex jiżguraw li jiġu implimentati. Il-penali previsti għandhom ikunu effikaċji, propozjonati u diżwassivi. Artikolu 9 – Komunikazzjonijiet L-Istati Membri u l-Kummissjoni għandhom jikkomunikaw lil xulxin it-tagħrif meħtieġ għall-applikazzjoni ta' dan ir-Regolament. Artikolu 10 – Kumitat 1. Il-Kummissjoni għandha tkun assistita mill-Kumitat tal-Ġestjoni tal-Laħam tat-Tjur u l-Bajd. 2. Fejn issir referenza għal dan l-Artikolu, l-Artikoli 4 u 7 tad-Deċiżjoni 1999/468/KE għandhom japplikaw. Il-perjodu taż-żmien stabbilit fl-Artikolu 4(3) tad-Deċiżjoni 1999/468/KE għandu jkun ta' xahar. 3. Il-Kumitat għandu jadotta r-Regoli ta' Proċedura tiegħu. Artikolu 11 – Ir-regoli ta’ implimentazzjoni Ir-regoli dettaljati għall-applikazzjoni ta' dan ir-Regolament għandhom jiġu adottati skond il-proċedura msemmija fl-Artikolu 10(2), b’mod partikolari fir-rigward ta’: 1) il-frekwenza tal-ġbir, il-konsenja u l-preservazzjoni u l-immaniġġjar tal-bajd, 2) il-kriterji ta’ kwalità u l-klassifikazzjoni skond il-piż, kif ukoll eċċezzjonijiet fir-rekwiżiti tal-klassifikazzjoni; 3) id-dettalji ta' l-indikazzjonijiet fuq il-bajd u l-bollatura tal-pakketti; 4) l-ispezzjonijiet u l-kontrolli; 5) il-kummerċ ma' pajjiżi terzi; 6) il-komunikazzjonijiet imsemmija fl-Artikolu 9. Artikolu 12 – Revoka 1. Ir-Regolament (KEE) Nru 1907/90 għandu jiġi rrevokat mill-1 ta' Lulju 2007. 2. Ir-referenzi għar-Regolament irrevokat għandhom jittieħdu bħala referenzi għal dan ir-Regolament u għandhom jinqraw skond it-tabella tal-korrelazzjoni fl-Anness. Artikolu 13 – Dħul fis-seħħ Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil- Ġurnal Uffiċjali ta' l-Unjoni Ewropea . Għandu japplika mill-1 ta' Lulju 2007. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President ANNESS Tabella tal-korrelazzjoni Regolament (KEE) Nru 1907/90 | Dan ir-Regolament | Artikolu 1 | Artikolu 2 | Artikolu 2(1) | Artikolu 1(1) | Artikolu 2(3) | – | Artikolu 2(4) | – | Artikolu 3 | – | Artikolu 4 | – | Artikolu 5(1) sa (3) | Artikolu 5 | Artikolu 5(2) | – | Artikolu 6(1) u (2) | Artikolu 3 | Artikolu 6(3) | Artikolu 11 | Artikolu 6(4) u (5) | – | Artikolu 7(1)(a) | Artikolu 4(1) | Artikolu 7(1)(b) u (c) | Artikolu 6 | L-Artikolu 7(1)(d) | Artikolu 11 | Artikolu 7(2) | – | Artikolu 8 | – | Artikolu 9 | – | Artikolu 10 | – | Artikolu 11 | – | Artikolu 12 | – | Artikolu 13 | – | Artikolu 14 | – | Artikolu 15 | – | Artikolu 16(1) l-ewwel sentenza | Artikolu 1(2) | Artikolu 17 | – | Artikolu 18 | Artikolu 7(1) u (2) | Artikolu 19 | – | Artikolu 20(1) | Artikolu 11 | L-Artikolu 20(2)–(4) | – | Artikolu 21 | Artikolu 8 | Artikolu 22(1) | Artikolu 9 | Artikolu 22a | – | Artikolu 23 | Artikolu 12 | Artikolu 24 | Artikolu 13 | Anness I | Anness | [1] ĠU L 282, 1.11.1975, p. 49. Ir-Regolament kif emendat l-aħħar mir-Regolament (KE) Nru 1913/2005 (ĠU L 307, 25.11.2005, p. 2). [2] ĠU C […] […], p. […] [3] ĠU L 173, 6.7.1999, p. 5. Ir-Regolament kif emendat l-aħħar mir-Regolament tal-Kummissjoni (KE) Nru 1039/2005 (ĠU L 172, 5.7.2005, p. 1). [4] ĠU L 30, 31.1.2002, p. 44. Id-Direttiva kif emendata bl-Att ta’ l-Adeżjoni ta’ l-2003. [5] ĠU L 139, 30.4.2004, p. 55. Il-verżjoni korretta fil-ĠU L 226, 25.6.2004, p. 22. [6] ĠU L 184, 17.7.1999, p. 23.